CELEX: C2007/042/34
Language: fi
Date: 2007-02-24 00:00:00
Title: Asia C-531/06: Kanne 22.12.2006 — Euroopan yhteisöjen komissio v. Italian tasavalta

24.2.2007   
            
            
               FI
            
            
               Euroopan unionin virallinen lehti
            
            
               C 42/19
            
         Kanne 22.12.2006 — Euroopan yhteisöjen komissio v. Italian tasavalta
   (Asia C-531/06)
   (2007/C 42/34)
   Oikeudenkäyntikieli: italia
   Asianosaiset
   
      Kantaja: Euroopan yhteisöjen komissio (edustajat: asiamies E. Traversa, asianajajat G. Giacomini ja E. Boglione)
   
      Vastaaja: Italian tasavalta
   Vaatimukset
   
               —
            
            
               Yhteisöjen tuomioistuimen on todettava, että Italian tasavalta ei ole noudattanut EY:n perustamissopimuksen 43 ja 56 artiklan mukaisia velvollisuuksiaan, koska se on
               
                           a)
                        
                        
                           pitänyt voimassa lainsäädännön, jonka mukaan yksityisten apteekkien harjoittamiseen tarvittava toimilupa voidaan myöntää ainoastaan farmasia-alan yliopistotutkinnon suorittaneille luonnollisille henkilöille ja yhtiöille, joiden osakkaina on yksinomaan tällaisia henkilöitä, ja
                        
                     
                           b)
                        
                        
                           pitänyt voimassa lain säännökset, joista aiheutuu se, ettei farmaseuttisten valmisteiden jakelua harjoittavilla yrityksillä ole mahdollisuutta hankkia osuuksia kunnallisten apteekkien hoitoyhtiöistä.
                        
                     
         
               —
            
            
               Italian tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kiellolla, jonka mukaan luonnolliset henkilöt, jotka eivät ole farmaseutteja, tai yritykset, joiden osakkaina ei ole yksinomaan farmaseutteja, eivät saa hankkia osuuksia yksityisistä apteekeista, ei ainoastaan estetä, vaan sillä tehdään täysin mahdottomaksi se, että näihin luokkiin kuuluvat henkilöt voisivat käyttää perustamissopimuksella taattua kahta perusvapautta, eli pääomien vapaata liikkuvuutta ja sijoittautumisvapautta.
   Farmaseuttisten valmisteiden jakelua harjoittavia yrityksiä koskeva kielto hankkia osuuksia kunnallisten apteekkien hoitoyhtiöistä voidaan johtaa muutamista Italian oikeusjärjestyksen edelleen voimassa olevista säännöistä, ja Italian tuomioistuimet soveltavat sitä hanakasti. Tämä kielto on sekä pääomien vapaan liikkuvuuden että sijoittautumisoikeuden käyttämisen este.